Universis presentes litteras inspecturis: Odo primogenitus ducis Burgundie, comes Nivernensis, salutem in Domino. Noveritis quod cum diu extitisset contentio inter religiosos viros abbatem et conventum S. Mariani Autissiodorensis, ex una parte, et piscatores Autissiodorenses, ex altera, super hoc, videlicet, quod dicti piscatores dicebant se esse et fuisse in possessione piscandi in biezio de Brichoto, et etiam proponebant quod tam ipsi, quam predecessores sui, et omnes alii usum habebant piscandi in prefato biezio, et usi piscari fuerat, sine contradictionis objectu ab eo tempore a quo non extabat memoria, vel saltem per quadraginta annos et amplius. Prefatis religiosis in contrarium proponentibus se esse et fuisse in possessione, vel quasi vendendi piscaturam biezii per longum tempus tanquam illi ad quos spectabat tam possessio quam proprietas dicti biezii. Tandem ne ex ista controversia provocarentur ad intentivum inimicitie dicte partes, et gravarentur laboribus et expensis, in discretos viros magistrum Petrum de S. Gervasio, et magistrum Petrum Porchot clericos, tanquam in arbitros, sub pena sexaginta librarum Turonensium, a dictis partibus compromissum extitit in hunc modum: quod dicti arbitri de meritis cause cognoscerent, et rationes et allegationes utriusque partis audirent et probationes quas utraque pars vellet producere reciperent, ac postmodum causam ipsam possent infra octabas assumptionis B. Marie Virginis, anno Domini existente millesimo ducentesimo sexagesimo primo, pace vel judicio terminarent, et si non possent in unam sententiam concordare, dictam causam sufficienter instructam nobis remitterent, et penitus liberarent, a nobis vel ab eo tui nos tamen ipsam vellemus committere infra festum proxime subsequens Sanctorum Omnium eodem anno pace vel judicio terminandam. Qui predicti duo magistri de ipsius meritis cause ad plenum cognito, cum in unam non possent concordare sententiam acta et negotia totius processus ut ordinatum extiterat, nobis pro terminanda hujusmodi causa tradiderunt. Nos vero dictam causam defuncto magistro Johanni de Rouvreto commisimus pace vel judicio terminandam, infra terminum superius nominatum, prout virtute compromissi, et arbitrii poteramus: qui magister Johannes infra prefixum terminum dictam causam non potuit vel noluit terminare. Tandem dicto magistro Johanne de medio sublato, dicto negotio non finito, dicte partes liti hujusmodi finem imponi cupientes, compromissum supradictum renovando sub pena sexaginta librarum Turonensium in nos compromiserunt in hunc modum. Quod nos vel ille cui tamen istam vellemus committere infra festum Omnium Sanctorum venturum proximo deberet dictam causam pace vel judicio terminare. Nosque de dictarum partium voluntate causam istam pace vel judicio terminandam, magistro Guillermo de Leigni castro, clerico nostro commisimus terminandam infra terminum prenotatum: partibus vero memoratis in ejus presentia constitutis, consenserunt dicte partes, voluerunt et etiam concesserunt quod predictus magister Guillermus posset tamen hujusmodi vice et autoritate nostra, prout videret esse expediens, terminare pace vel judicio in eundem sub pena centum librarum Turonensium alto et basso compromittentes super negotio memorato. Dictus autem magister Guillermus, de bonorum virorum consilio inspectis cause meritis pro bono pacis vice et auctoritate nostra, suum arbitrium protulit in hunc modum, videlicet: quod in dicto biezio piscari valeant quicumque voluerint, et cum omnibus ingeniis; ita tamen quod non impediant aliquatenus cursum aque, hoc excepto, quod dicti piscatores vel alii habere vel facere non poterunt, in memorato biezio vel in aliqua parte ipsius, noas vel boichetas, nec etiam ingenia sua poterunt infingere, seu tendere versus molendina dictorum religiosorum, preterquam usque ad metas positas a dicto magistro Guillermo, et Domino Hugone de Sulliaco canonico Autissiodorensi, a dictis partibus cum dicto magistro ad hoc faciendum adhibito et vocato; nec etiam poterunt causa infingendi seu tendendi sua ingenia, appropinquare exclusas dictorum molendinorum, nisi usque ad metas quas dicti Guillermus et dominus Hugo de Suilliaco assignarunt, que per duos pedes a dictis exclusis distabunt. Predicti vero religiosi in dicto biezio cum omnibus ingeniis piscari, noas et boichetas facere poterunt et habere. Protulit autem dictus magister Guillermus per suum arbitrium quod predicti piscatores assederent et assignarent predictis religiosis ratione predicte piscature sex libras bone cere legitime et nove, annui redditus, predictis religiosis tanquam Dominis, ut dicitur, dicti biezii, in festo SS. Cosme et Damiani in ecclesia S. Mariani, anno quolibet persolvendas. Quas etiam sex libras cere dicti piscatores, prout a dicto magistro Guillermo prolatum extitit, assederunt. Dixit autem predictus magister suum arbitrium proferendo, quod si alterutra partium contra suum arbitrium venire temere attemptaret, nos possemus vel ille qui Dominus pro tempore erit, ab ea parte que resiliret sexaginta libras Turonenses pro pena petere et habere. In cujus rei testimonium ad petitionem dictorum partium litteras sigilli nostri munimine fecimus roborari. Datum anno Domini millesimo ducentesimo sexagesimo quinto, mense julio.